祭粹古雲代
作者：釋善珍
朝代：宋

paragraphs: 烏乎古雲，蔚有時譽。
執古刀尺，割棄華組。
宿鈔成山，臆斷意取。
羣疑塞胸，耳領心悟。
汲汲著書，恢恢養士。
猗公之起，惟皇有旨。
猗法之嗣，惟北峰有子。
遠矣北峰，曰公是似。
胡不百年，後學之思。
公不百年，後學思之。
矧予卜鄰，歲寒疇依。
稚予閲朋，至老無幾。
惟茲不磨，昭然永垂。